
Σκοπός της μελέτης ήταν η σύγκριση της οξείας επίδρασης της στατικής και κυκλικής διάτασης στην παθητική ροπή της ποδοκνημικής άρθρωσης σε υγιείς ενήλικες. Στη μελέτη συμμετείχαν εθελοντικά 13 άνδρες (ηλικία 23,5±3,4 έτη, ύψος 175,5±5,4 εκ., βάρος 80,43±14,78 κιλά), χωρίς ιστορικό τραυματισμού του αριστερού κάτω άκρου τον τελευταίο χρόνο. Όλες οι μετρήσεις και οι παρεμβάσεις πραγματοποιήθηκαν αποκλειστικά στο αριστερό κάτω άκρο. Οι συμμετέχοντες εκτέλεσαν δύο πρωτόκολλα διατάσεων (στατική, κυκλική) σε διαφορετικές ημέρες, με τουλάχιστον 48 ώρες διαφορά. Κάθε πρωτόκολλο εκτελέστηκε στο ισοκινητικό δυναμόμετρο από καθιστή θέση, το γόνατο σε πλήρη έκταση και το πέλμα προσδεμένο στην πλατφόρμα του δυναμομέτρου. Οι μετρήσεις πραγματοποιήθηκαν ακριβώς πριν και μετά την κάθε παρέμβαση και περιλάμβανε μέτρηση: α) του μέγιστου παθητικού εύρους κίνησης ραχιαίας κάμψης σε γωνιακή ταχύτητα 5°/δευτ. (3 προσπάθειες) και β) της μέγιστης παθητικής ροπής της ποδοκνημικής άρθρωσης σε γωνιακή ταχύτητα 5°/δευτ. (3 προσπάθειες). Το στατικό πρωτόκολλο περιλάμβανε 4 διατηρήσεις 30’’ σε ραχιαία κάμψη και το κυκλικό 20 συνεχόμενες επαναλήψεις ραχιαίας/πελματιαίας κάμψης. Τα δύο πρωτόκολλα εκτελέστηκαν στο 100% του μέγιστου ραχιαίου εύρους κίνησης. Για την καταγραφή της παθητικής ροπής χρησιμοποιήθηκε ένα ισοκινητικό δυναμόμετρο, ενώ το εύρος κίνησης της ποδοκνημικής καταγράφηκε μέσω ενός οπτοηλεκτρονικού συστήματος 10 καμερών. Ασύρματα επιφανειακά ηλεκτρόδια τοποθετημένα στο γαστροκνήμιο και τον πρόσθιο κνημιαίο εφαρμόστηκαν για την επιβεβαίωση της παθητικής φύσης των μετρήσεων. Η ανάλυση ANOVA για επαναλαμβανόμενες μετρήσεις δεν αποκάλυψε στατιστικά σημαντικές επιδράσεις της στατικής αλλά ούτε και της κυκλικής διάτασης στην παθητική ροπή της ποδοκνημικής άρθρωσης (p>,05). Τα αποτελέσματα μπορεί να υποδεικνύουν ότι ο συνολικός όγκος ή η ένταση των διατάσεων δεν ήταν επαρκείς για να προκαλέσουν άμεσες αλλαγές στην παθητική ροπή ή ότι αυτές οι μηχανικές αλλαγές είναι προσωρινές. 

Angeliki Kokmotou: Acute effect of static and cyclic stretching on the passive torque of the ankle joint

(Under the supervision of Assistant Professor Erasmia Giannakou)

The study aimed to compare the acute effect of cyclic and static stretching on ankle joint passive torque in healthy adults. Thirteen men (age 23,5±3,4 years, height 175,5±5,4 cm, weight 80,43±14,78 kg), with no history of left lower limb injuries within the past year, participated voluntarily. All measurements and interventions were performed exclusively on the left lower limb. Participants performed two stretching protocols (static and cyclic) on separate days, with a minimum washout period of 48 hours. Participants positioned in a seated posture on an isokinetic dynamometer, with the knee in full extension and the foot securely fastened to the dynamometer footplate. Assessments were conducted immediately before and after each intervention, consisting of: a) measurement of maximum passive dorsiflexion range of motion (ROM) at an angular velocity of 5°/sec (3 trials) and b) measurement of passive ankle torque at an angular velocity of 5°/sec (3 trials). The static stretching protocol consisted of four 30’’  holds into plantar flexion andthe cyclic stretching protocol involved 20 continious dorsal/plantar flexion cycles. Both protocols were performed at 100% of the individual’s maximum dorsiflexion ROM. An isokinetic dynamometer was used to record passive torque, while ankle joint angle was caprured using a 10-camera optoelectronic system. In addition, surface electromyography (sEMG) of the medial gastrocnemius and tibialis anterior muscles confirmed the passive nature of all measurements. Repeated measures ANOVA revealed no statistical significant effects of either the static or the cyclic stretching protocol on ankle joint passive torque (p>,05). These results may imply that the total stretching volume or intensity was insufficient to induce immediate changes at passive torque or that such mechanical alterations are temporary and return to baseline rapidly.

Keywords: cyclic stretching, static stretching, passive torque, ankle joint

Η ποδοκνημική άρθρωση αποτελεί μια από τις πιο σύνθετες και λειτουργικές δομές του ανθρώπινου σκελετού, καθώς αντιπροσωπεύει το τελικό μέρος της κινητικής αλυσίδας των κάτω άκρων και σημαντικό σύνδεσμο μεταφοράς δυνάμεων μεταξύ του σώματος και του εδάφους. Είτε πρόκειται για καθημερινές δραστηριότητες είτε για απαιτητικές αθλητικές δεξιότητες (όπως το τρέξιμο, τα άλματα, οι αλλαγές κατεύθυνσης κλπ), η ποδοκνημική διαδραματίζει καθοριστικό ρόλο στην διαχείριση και απόσβεση των φορτίων της κρούσης, τη διατήρηση της ισορροπίας αλλά και την παραγωγή έργου (Neumann, 2016). 
Λόγω της στρατηγικής της θέσης στην κινητική αλυσίδα, οποιοσδήποτε περιορισμός στην κινητικότητά της αναγκάζει το μυοσκελετικό σύστημα να επιστρατεύσει αντισταθμιστικούς μηχανισμούς, μεταφέροντας τροποποιημένα και ασύμμετρα μηχανικά φορτία στις υπόλοιπες αρθρώσεις της κινητικής αλυσίδας, όπως η άρθρωση του γόνατος και του ισχίου. Ο περιορισμός αυτός έχει αναγνωριστεί ως ένας από τους κυριότερους προδιαθεσικούς παράγοντες για εμφάνιση οξέων και χρόνιων παθολογιών του κάτω άκρου (Almansoof, 2023). 
Η λειτουργικότητα και το εύρος κίνησης της άρθρωσης καθορίζονται άμεσα από τις εμβιομηχανικές και αρχιτεκτονικές ιδιότητες των μυοτενόντιων ενοτήτων που ενεργούν στην ποδοκνημική άρθρωση. Η μυοτενόντια ενότητα εμφανίζει σύνθετες γλοιοελαστικές ιδιότητες, οι οποίες της επιτρέπουν να συνδυάζει τη σταθερότητα με την ελαστικότητα. Κατά τη διάρκεια της παθητικής επιμήκυνσης, οι ιστοί αναπτύσσουν εσωτερική αντίσταση, η οποία πηγάζει τόσο από τα συσταλτά στοιχεία του σαρκομερίου (όπως η τιτίνη που λειτουργεί ως ελατήριο) όσο και από τα παθητικά στοιχεία του συνδετικού ιστού, όπως το ενδομύιο, το περιμύιο, το επιμύιο και ο τένοντας (Magnusson, Simonsen, Aagaard, Sorensen & Kjaer, 1996).
Στην εμβιομηχανική, η συνολική αυτή εσωτερική αντίσταση των μαλακών μορίων αποτυπώνεται σε επίπεδο άρθρωσης μέσω της παθητικής ροπής (passive torque). Ως παθητική ροπή ορίζεται η ροπή που καταγράφεται από ένα εξωτερικό σύστημα (π.χ. δυναμόμετρο) κατά την παθητική κίνηση της άρθρωσης, υπό την προϋπόθεση ότι δεν υφίσταται καμία εκούσια ή αντανακλαστική μυϊκή δραστηριότητα.
Στην αθλητική και κλινική πράξη, οι διατάσεις αποτελούν την πλέον διαδεδομένη μέθοδο για την άμεση αύξηση του εύρους κίνησης και τη μείωση της παθητικής αντίστασης των μυϊκών ομάδων. Η πιο παραδοσιακή τεχνική που εφαρμόζεται για την επιμήκυνση των ιστών είναι η στατική διάταση. Κατά τη στατική διάταση, ο μυς επιμηκύνεται προοδευτικά έως ένα σημείο ήπιας δυσφορίας και συγκρατείται σε αυτή τη θέση για ορισμένο χρονικό διάστημα. Η δημοτικότητα της στην κλινική πράξη βασίζεται στην αποδεδειγμένη αποτελεσματικότητα της να μειώνει την παθητική ροπή και να αυξάνει το εύρος κίνησης με ασφάλεια (Nakamura et al., 2013; Konrad et al., 2016). 
Ο κύριος μηχανισμός πίσω από αυτή τη μείωση είναι το φαινόμενο του stress relaxation, κατά το οποίο καθώς οι ιστοί συγκρατούνται σε σταθερό μήκος, τα ιξώδη συστατικά του μυός (όπως το νερό και το μεσοκυττάριο υγρό) ανακατανέμονται, με αποτέλεσμα την προοδευτική πτώση της παθητικής τάσης της μυοτενόντιας ενότητας με την πάροδο του χρόνου (Magnusson et al., 1996). Παράλληλα, η στατική διάταση επιφέρει νευροφυσιολογικές προσαρμογές, αυξάνοντας την ανοχή στη διάταση (stretch tolerance) μέσω της μείωσης της ευαισθησίας των αλγοϋποδοχέων. Επίσης, η σύγχρονη βιβλιογραφία επισημαίνει ότι η παρατεταμένη εφαρμογή στατικών διατάσεων κατά την προθέρμανση ενδέχεται να προκαλέσει μια παροδική μείωση της μέγιστης δύναμης, γεγονός που αποδίδεται τόσο σε νευρικούς, όπως η μειωμένη επιστράτευση κινητικών μονάδων, όσο και δομικούς παράγοντες (Kay & Blazevich, 2008).
Η κυκλική διάταση είναι μια σύγχρονη εναλλακτική μέθοδος σχεδιασμένη να προσφέρει τα οφέλη της ευκαμψίας αποφεύγοντας τις αρνητικές επιδράσεις της στατικής διάτασης στην παραγωγή δύναμης. Η κυκλική διάταση αποτελείται από επαναλαμβανόμενους κύκλους παθητικής επιμήκυνσης και βράχυνσης της μυοτενόντιας ενότητας (Nordez et al., 2008). Από μηχανικής άποψης, η περιοδική αυτή φόρτιση και αποφόρτιση αναγκάζει την μυοτενόντια ενότητα να διαγράψει ένα βρόχο υστέρησης. Κατά τη διαδικασία αυτή, ένα μέρος της μηχανικής ενέργειας που εφαρμόζεται για την επιμήκυνση της μυοτενόντιας ενότητας δεν ανακτάται κατά την επαναφορά της, αλλά διαχέεται στο εσωτερικό του ιστού με τη μορφή θερμότητας (Magnusson et al., 1998). Η τοπική αυτή παραγωγή θερμότητας, σε συνδυασμό με τη συνεχή κίνηση, μεταβάλλει ριζικά την θιξοτροπική συμπεριφορά του μυός. Η θιξοτροπία είναι η ιδιότητα των γλοιοελαστικών υλικών να μειώνουν το ιξώδες τους, δηλαδή να γίνονται πιο ρευστά, όταν υφίστανται επαναλαμβανόμενη κυκλική επιβάρυνση. Η κυκλική κίνηση διασπά και αναδιοργανώνει τις γέφυρες μεταξύ των νηματίων ακτίνης και μυοσίνης που διατηρούνται κατά την ηρεμία, μειώνοντας δραστικά την εσωτερική τριβή και τη θιξοτροπική αντίσταση του μυϊκού ιστού (Lakie & Cambell, 2019). Αυτή η διαφοροποίηση επιτρέπει στις κυκλικές διατάσεις να συμβάλλουν στην ταυτόχρονη αύξηση της ευλυγισίας και της μυϊκής απόδοσης, όπως έχει παρατηρηθεί σε διάφορες μυϊκές ομάδες (Celik, 2017), προκαλώντας αναδιαμόρφωση στην καμπύλη της παθητικής ροπής (Nordez et al., 2010). 
[bookmark: _Hlk236237729]Δεν υπάρχουν πολλές ερευνητικές μελέτες που να έχουν εστιάσει στη σύγκριση μεταξύ της στατικής και της κυκλικής διάτασης. Μια από τις πρώτες απόπειρες ήταν της Starring και συνεργάτες (1988), που συνέκρινε την επίδραση της κυκλικής και στατικής διάτασης στο μήκος ηρεμίας των οπίσθιων μηριαίων μυών χρησιμοποιώντας μια τυποποιημένη μηχανική συσκευή. Η διαδικασία των διατάσεων είχε διάρκεια 15 λεπτά και εφαρμόστηκε για 5 συνεχόμενες ημέρες. Στο πρωτόκολλο της κυκλικής διάτασης η συσκευή μετακινούσε την άρθρωση του γόνατος παθητικά προς την έκταση και την κάμψη εφαρμόζοντας σταθερό φορτίο αλλά όχι σταθερή γωνιακή ταχύτητα. Κάθε κύκλος περιλάμβανε 5΄΄ διάτασης και 5΄΄ χαλάρωσης, για συνολικά 6 κύκλους δηλαδή συνολικός χρόνος υπό τάση 30s. Στο πρωτόκολλο της στατικής διάτασης η μυϊκή ομάδα διατεινόταν παθητικά για συνολικά 30΄΄ στην μέγιστη ανεκτή θέση. Τα αποτελέσματα έδειξαν ότι μόνο η στατική διάταση οδήγησε σε στατιστικά σημαντική αύξηση του μήκους ηρεμίας των οπίσθιων μηριαίων. 
Ακολούθησε η μελέτη του Magnusson και των συνεργατών του (1998), που εξέτασαν την οξεία επίδραση προγραμμάτων στατικών και κυκλικών διατάσεων στην σκληρότητα και στο μέγιστο εύρος κίνησης της άρθρωσης. Στη έρευνα συμμετείχαν 12 ερασιτέχνες αθλητές. Για την αξιολόγηση της ευλυγισίας, μετρήθηκε το εύρος κίνησης της άρθρωσης του γόνατος και η αντίσταση στη διάταση με τη χρήση δυναμόμετρου κατά τη διάρκεια παθητικής διάτασης στους οπίσθιους μηριαίους μύες, έως το σημείο του πόνου. Μέσω της καμπύλης παθητικής ροπής – γωνιακής θέσης προσδιορίστηκε το μέγιστο εύρος κίνησης των αρθρώσεων και υπολογίστηκε η σκληρότητα της μυοτενόντιας ενότητας και η ενέργεια. Πραγματοποιήθηκαν 3 αξιολογήσεις της ευκαμψίας, με χρονική διαφορά 10 λεπτά μεταξύ τους, σε κάθε πόδι. Μετά τη δεύτερη διάταση, πραγματοποιήθηκαν μια στατική διάταση διάρκειας 90΄΄ και 10 κυκλικές διατάσεις στο αριστερό και το δεξί κάτω άκρο αντίστοιχα. Τα αποτελέσματα της έρευνας έδειξαν ότι η σκληρότητα σε ένα κοινό εύρος κίνησης στις πρώτες 3 αξιολογήσεις παρέμεινε αμετάβλητη τόσο στο αριστερό όσο και στο δεξί κάτω άκρο. Αντίθετα, παρατηρήθηκε σημαντική αύξηση στο εύρος κίνησης μετά από την εφαρμογή και των δυο πρωτοκόλλων διάτασης. Μετά από την εφαρμογή των στατικών διατάσεων η παθητική ροπή μειώθηκε κατά περίπου 35%. Μετά την εφαρμογή των κυκλικών διατάσεων η ενέργεια και η υστέρηση μειώθηκαν κατά 17%, ενώ η σκληρότητα αυξήθηκε 12%. Κατά συνέπεια, φαίνεται ότι η εφαρμογή στατικών και κυκλικών διατάσεων, όπως συνήθως εκτελούνται από τους αθλητές, αυξάνει το εύρος κίνησης της άρθρωσης μέσω της αύξησης της ανοχής στη διάταση, ενώ παράλληλα τα γλοιοελαστικά χαρακτηριστικά του μυός παραμένουν αμετάβλητα.
Αργότερα, οι McNair και συνεργάτες (2001), χρησιμοποίησαν ένα ισοκινητικό δυναμόμετρο για να αξιολογήσουν τις μηχανικές ιδιότητες κατά την ραχιαία κάμψη της ποδοκνημικής άρθρωσης μετά την εφαρμογή στατικής και κυκλικής διάτασης. Στη μελέτη συμμετείχαν 24 υγιή άτομα (15 άνδρες και 8 γυναίκες) με μέσο όρο ηλικίας τα 26 έτη. Τα πρωτόκολλα διάτασης που εφαρμόστηκαν ήταν: α) 1 επανάληψη στατικής διάτασης διάρκειας 60’’, β) 2 επαναλήψεις διάρκειας 30’’ κάθε μία, γ) 4 επαναλήψεις διάρκειας 15’’ και δ) συνεχόμενη παθητική κίνησης για συνολικά 60’’. Πριν και μετά την εφαρμογή των πρωτοκόλλων διάτασης αξιολογήθηκαν οι παρακάτω μεταβλητές: σκληρότητα της ποδοκνημικής άρθρωσης κατά την κίνηση στο 80% του μέγιστου εύρους ραχιαίας κάμψης  και η μείωση της δύναμης στο 80% του μέγιστου εύρους κίνησης της ποδοκνημικής άρθρωσης. Τα αποτελέσματα έδειξαν ότι η σκληρότητα της άρθρωσης μειώθηκε σημαντικά (16%) μόνο κατά την συνεχόμενη παθητική κίνηση της άρθρωσης. Η μέγεθος της μείωσης της δύναμης ήταν 10,5%, 21,5%, 21,7% και 19% για την συνεχόμενη κίνηση και τη στατική διάταση διάρκειας 15’’, 30’’ και 60’’ αντίστοιχα. Η μεγαλύτερη μείωση στη δύναμη καταγράφηκε στα πρώτα 20’’ στατικής διάτασης. Συμπερασματικά, η κυκλική διάταση είναι πιο αποτελεσματική όσον αφορά την μείωση της σκληρότητας της ποδοκνημικής άρθρωσης, ενώ αντίθετα η στατική διάταση οδηγεί σε μεγαλύτερη μείωση της παθητικής ροπής.
Οι Bressel και McNair (2002), εξέτασαν τις βραχυπρόθεσμες επιδράσεις της παρατεταμένης στατικής και κυκλικής διάτασης των γαστροκνήμιων στην παθητική σκληρότητα της ποδοκνημικής άρθρωσης, το torque relaxation και την βάδιση σε άτομα με ισχαιμικό εγκεφαλικό επεισόδιο. Στη μελέτη συμμετείχαν εθελοντικά 10 άτομα που είχαν υποστεί εγκεφαλικό επεισόδιο (μέση ηλικία 64,6 έτη, εύρος 53-76). Οι συμμετέχοντες πραγματοποίησαν ένα πρωτόκολλο στατικής διάτασης και ένα κυκλικής διάτασης διάρκειας 30 λεπτών για τους μύες της γάμπας. Πριν και μετά την εφαρμογή του κάθε πρωτοκόλλου καταγράφονταν η διάρκεια βάδισης με απόσταση 10 μέτρων. Η σκληρότητα της ποδοκνημικής άρθρωσης υπολογίστηκε από την κλίση στην καμπύλης ροπής και γωνιακής θέσης πριν και αμέσως μετά την εφαρμογή του κάθε πρωτοκόλλου διάτασης και το torque relaxation υπολογίστηκε ως το ποσοστό μείωσης της μέγιστης παθητικής ροπής κατά τη διάρκεια των 30 λεπτών εφαρμογής της διάτασης. Τα αποτελέσματα της έρευνας έδειξαν ότι η σκληρότητα της ποδοκνημικής άρθρωσης μειώθηκε κατά 35% και 30% μετά την εφαρμογή της στατικής και της κυκλικής διάταση, αντίστοιχα. Οι τιμές και η διάρκεια βάδισης δεν διέφεραν μεταξύ των συνθηκών. Το ποσοστό του torque relaxation ήταν 53% μεγαλύτερο για τις στατικές διατάσεις σε σχέση με τις κυκλικές διατάσεις. Συμπερασματικά η σκληρότητα της ποδοκνημικής άρθρωσης μειώνεται μετά την εφαρμογή και των δυο ειδών διατάσεων χωρίς κάποια από τις δυο να υπερτερεί και το torque relaxationείναι μεγαλύτερο μετά την εφαρμογή στατικής διάτασης.
Οι Nordez και συνεργάτες (2008), συνέκριναν τη μεταβολή του ιξώδους που παρατηρείται κατά τη στατική και την κυκλική διάταση, μέσω της ποσοτικοποίησης της ενέργειας που απορροφάται και διαχέεται κατά τη διάρκεια της παθητικής κάμψης και έκτασης της άρθρωσης του γόνατος. Στην έρευνα συμμετείχαν 8 άτομα, που εκτέλεσαν πέντε παθητικές κάμψεις και εκτάσεις της άρθρωσης του γόνατος σε ένα δυναμόμετρο με ταχύτητα 5°/s στο 80% του μέγιστου εύρους κίνησης πριν και μετά την εφαρμογή ενός πρωτοκόλλου στατικών διατάσεων. Καταγράφηκε η ηλεκτρομυογραφική δραστηριότητα των οπίσθιων μηριαίων μυών και παρέμεινε σταθερή κατά τη διάρκεια της κυκλικής διάτασης και μετά από την εφαρμογή της στατικής διάτασης. Τα αποτελέσματα έδειξαν ότι η αποθηκευμένη ενέργεια και η αποδοθείσα ενέργεια μειώθηκαν κατά τη διάρκεια της κυκλικής διάτασης και μετά τη στατική διάταση. Κατά τη διάρκεια της αποφόρτισης, η παθητική ροπή παρέμεινε σταθερή κατά τη διάρκεια της κυκλικής διάτασης, αλλά μειώθηκε μετά τη στατική διάταση. 
Οι ίδιοι ερευνητές δυο χρόνια αργότερα (2010), σύγκριναν τη σχέση ροπής και γωνιακής θέσης πριν και μετά την εφαρμογή κυκλικής και στατικής διάτασης. Στη μελέτη συμμετείχαν 8 υγιείς άνδρες στους οποίους εφαρμόστηκαν δυο διαφορετικά πρωτόκολλα σε ισοκινητικό δυναμόμετρο με γωνιακή ταχύτητα 5°/s. Ένα πρωτόκολλο κυκλικής διάτασης που περιλάμβανε 5 παθητικές επαναλήψεις κάμψης – έκτασης της άρθρωσης του γόνατος στο 80% του μέγιστου εύρους κίνησης της άρθρωσης. Ένα πρωτόκολλο στατικής διάτασης που περιλάμβανε έξι επαναλήψεις των 30‘’ σταθεροποίησης της άρθρωσης του γόνατος σε αυξανόμενο εύρος κίνησης που ξεκινούσε από το 80% και αυξανόταν κατά 2% σε κάθε επανάληψη μέχρι να φτάσει το 90% του μέγιστου εύρους κίνησης στην 6η επανάληψη. Κατά τη διάρκεια εφαρμογής του κάθε πρωτοκόλλου η ηλεκτρομυογραφική δραστηριότητα παρακολουθούνταν συνεχώς για να διασφαλιστεί η απουσία μυϊκή ενεργοποίησης κατά την παθητική κίνηση της άρθρωσης. Τα αποτελέσματα έδειξαν ότι μετά την εφαρμογή και των δυο πρωτοκόλλων παρατηρήθηκε μείωση της παθητικής ροπής, με ταυτόχρονη μεταβολή του σχήματος της καμπύλης παθητικής ροπής – γωνιακής θέσης της άρθρωσης. Η μετακίνηση της καμπύλης μετά τη στατική διάταση παρουσίασε μια σχετικά σταθερή μέση μεταβολή κοντά στις 5° σε όλα τα επίπεδα της ροπής. Αντίθετα, μετά την κυκλική διάταση, η μεταβολή της γωνίας της άρθρωσης εξαρτιόταν από το επίπεδο της ροπής, με την μεγαλύτερη μεταβολή να εμφανίζεται στην αρχή του εύρους κίνησης. Τα ευρήματα αυτά ενισχύουν την υπόθεση ότι σε κάθε έναν από τους εξεταζόμενους τύπους διάτασης ενεργοποιείται διαφορετικός μηχανισμός.
Ο Celik και συνεργάτες (2017), μετέφεραν τη σύγκριση στα άνω άκρα και συγκεκριμένα στην άρθρωση του ώμου. Η μελέτη εξέτασε την άμεση επίδραση των κυκλικών και στατικών διατάσεων στην ευκαμψία της άρθρωσης του ώμου, τη δύναμη των μυών του στροφικού πετάλου, την ταχύτητα εκτέλεσης της επίθεσης με καρφί στο βόλεϊ, το ποσοστό επιτυχίας της επίθεσης στο στόχο σε έφηβες παίκτριες βόλεϊ. Η κυκλική διάταση εφαρμόστηκε σε 2 σετ από 3 επαναλήψεις διάρκειας 15΄΄ με 10΄΄ διάλειμμα μεταξύ των επαναλήψεων και 15΄΄ μεταξύ των σετ. Η στατική διάταση περιλάμβανε 2 σετ των 45΄΄ με 15΄΄ διάλειμμα μεταξύ των σετ. Τα αποτελέσματα της έρευνας έδειξαν ότι η ευκαμψία του ώμου αυξήθηκε τόσο στην ομάδα της στατικής όσο και στην ομάδα της κυκλικής διάτασης. Η δύναμη των έσω στροφέων αυξήθηκε μετά την εφαρμογή της κυκλική διάτασης σε σύγκριση με την ομάδα ελέγχου. Αντίθετα, η δύναμη απαγωγής της ωμοπλάτης μειώθηκε σημαντικά μετά την εφαρμογή των στατικών διατάσεων. Τα αποτελέσματα της μελέτης υποδηλώνουν ότι οι κυκλικές διατάσεις ενδέχεται να είναι ευεργετικές, καθώς επηρεάζουν θετικά τόσο την ευκαμψία αλλά και την δύναμη των νεαρών αθλητριών βόλεϊ.
Παρά την αυξανόμενη χρήση των κυκλικών διατάσεων, οι μελέτες γύρω από τη σύγκριση τους με τις στατικές διατάσεις περιορίζονται σχεδόν αποκλειστικά στους οπίσθιους μηριαίους μύες. Οι μεθοδολογίες αυτές βασίζονται σε μια μυϊκή ομάδα που χαρακτηρίζεται από μακριές και παράλληλες μυϊκές ίνες (ατρακτοειδείς μύες). Αντίθετα, οι πελματιαίοι καμπτήρες (γαστροκνήμιος – υποκνημίδιος) είναι πτεροειδείς μύες, δηλαδή οι μυϊκές τους ίνες είναι σε γωνία με την απονεύρωση και καταφύονται σε κοινό τένοντα, τον Αχίλλειο τένοντα. Αυτή η διαφορά στην μυϊκή αρχιτεκτονική του μυός ενδέχεται να επηρεάζει διαφοροποιημένα τον τρόπο με τον οποίο τα πρωτόκολλα διάτασης επιδρούν στις γλοιοελαστικές ιδιότητες της συγκεκριμένης μυϊκής ομάδας. Σε συνδυασμό με το γεγονός ότι η ποδοκνημική άρθρωση διαδραματίζει καθοριστικό ρόλο στην διαχείριση φορτίων, τη βάδιση και την ισορροπία, η διερεύνηση της οξείας επίδρασης των στατικών και κυκλικών διατάσεων στην συγκεκριμένη ανατομική περιοχή κρίνεται επιβεβλημένη. 

1.1. [bookmark: _Toc236384309]Σκοπός
Σκοπός της παρούσας έρευνας ήταν η σύγκριση της άμεσης επίδρασης της στατικής και κυκλικής διάτασης στην παθητική ροπή της ποδοκνημικής σε υγιείς ενήλικες.

1.2. [bookmark: _Toc236384310]Ερευνητικές υποθέσεις
Οι βασικές ερευνητικές υποθέσεις που εξετάστηκαν στην παρούσα μελέτη ήταν:
· η τιμή της παθητικής ροπής της ποδοκνημικής άρθρωσης θα μειωθεί αμέσως μετά την εφαρμογή της στατικής διάτασης
· η τιμή της παθητικής ροπής της ποδοκνημικής άρθρωσης θα μειωθεί αμέσως μετά την εφαρμογή της κυκλικής διάτασης 
· η τιμή του μέγιστου εύρους κίνησης ραχιαίας κάμψης της ποδοκνημικής άρθρωσης θα αυξηθεί αμέσως μετά την εφαρμογή της στατικής διάτασης
· η τιμή του μέγιστου εύρους κίνησης ραχιαίας κάμψης της ποδοκνημικής άρθρωσης θα αυξηθεί αμέσως μετά την εφαρμογή της κυκλικής διάτασης
· η κυκλική διάταση θα προκαλέσει μεγαλύτερη μείωση στην παθητική ροπή της ποδοκνημικής άρθρωσης σε σχέση με την στατική διάταση
· η κυκλική διάταση θα προκαλέσει μεγαλύτερη αύξηση στο μέγιστο εύρος κίνησης ραχιαίας κάμψης της ποδοκνημικής άρθρωσης σε σχέση με την στατική διάταση
1.3. [bookmark: _Toc236384311]Οριοθετήσεις και Περιορισμοί
Οι οριοθετήσεις της παρούσας έρευνας αναφέρονται παρακάτω:
· Όλοι οι συμμετέχοντες έπρεπε να είναι υγιείς και χωρίς κάποιο πρόσφατο μυοσκελετικό τραυματισμό ή πάθηση που να επηρεάζει την κίνηση και την αισθητικότητα του αριστερού κάτω άκρου.
· Τα άτομα που συμμετείχαν στη μελέτη έπρεπε να είναι μεταξύ 18 – 30 ετών. 
· Οι συμμετέχοντες έπρεπε να απέχουν από έντονη δραστηριότητα το τελευταίο 24ωρο πριν την αξιολόγησή τους. 
· Οι εξεταζόμενοι έπρεπε να έχουν έως ένα μέσο επίπεδο φυσικής δραστηριότητας. 
· Όλοι οι συμμετέχοντες ήταν άνδρες. 

Στους περιορισμούς της μελέτης αναφέρονται οι παρακάτω: 
· Η επιλογή των δοκιμαζόμενων περιορίστηκε σε υγιείς ενήλικες 18 – 30 ετών, γεγονός που δεν επιτρέπει να γενικεύσουμε τα αποτελέσματα για άλλο ηλικιακό εύρος. 
· Το όριο πόνου είναι μια υποκειμενική παράμετρος, επομένως, δεν μπορούμε να είμαστε σίγουροι ότι όλοι οι συμμετέχοντες πατούσαν το κουμπί στο κατάλληλο σημείο. 
· Η γωνιακή ταχύτητα που ορίστηκε για την εύρεση του μέγιστου παθητικού εύρους κίνησης (ω= 5°/sec) είναι ίσως γρήγορη για να αντιληφθούν οι δοκιμαζόμενοι την ακριβή θέση ορίου του πόνου.  

1.4. [bookmark: _Toc236384312]Ορισμοί και Συντομογραφίες
Ορισμοί
Μέγιστο εύρος κίνησης ραχιαίας κάμψης: 
Θεωρητικός ορισμός: Η μέγιστη γωνιακή μετατόπιση της ποδοκνημικής άρθρωσης κατά την ραχιαία κάμψη.
Λειτουργικός ορισμός: Η μέγιστη γωνία (σε μοίρες) που επιτυγχάνει η ποδοκνημική άρθρωση κατά την παθητική κίνηση με ταχύτητα 5°/sec, μέχρι το σημείο όπου ο εξεταζόμενος θα αναφέρει (πατώντας το emergency button) ότι βρίσκεται στο όριο του πόνου.

Παθητική ροπή: 
Θεωρητικός ορισμός: Η αντίσταση που προβάλλουν οι μυοτενόντιοι και αρθρικοί ιστοί κατά την παθητική κίνηση μιας άρθρωσης, χωρίς την μεσολάβηση εκούσιας συστολής.
Λειτουργικός ορισμός: Η ροπή αντίστασης (μετρούμενη σε N·m) που καταγράφεται από το ισοκινητικό δυναμόμετρο κατά την παθητική κίνηση της ποδοκνημικής άρθρωσης προς τη ραχιαία κάμψη με σταθερή γωνιακή ταχύτητα 5°/sec, ενώ το ηλεκτρομυογράφημα επιβεβαιώνει ότι δεν υπάρχει ενεργοποίηση των αγωνιστών και ανταγωνιστών μυών. 

Στατική Διάταση: 
Θεωρητικός ορισμός: Η μέθοδος διάτασης κατά την οποία ο μυς ή μια μυϊκή ομάδα διατείνεται παθητικά μέχρι ένα σταθερό σημείο και διατηρείται σε αυτή τη θέση για ορισμένο χρονικό διάστημα.
Λειτουργικός ορισμός: Η παραμονή της ποδοκνημικής άρθρωσης στη γωνιακή θέση του μέγιστου εύρους κίνησης ραχιαίας κάμψης χωρίς κίνηση για 4 επαναλήψεις των 30’’.

Κυκλική Διάταση: 
Θεωρητικός ορισμός: Η μέθοδος διάτασης που περιλαμβάνει συνεχή και επαναλαμβανόμενη φόρτιση και αποφόρτιση των ιστών εντός του εύρους κίνησης, χωρίς παραμονή στην τελική θέση. 
Λειτουργικός ορισμός: Η συνεχής παθητική μετακίνηση της ποδοκνημικής άρθρωσης από τις 20° πελματιαίας κάμψης προς τη μέγιστη γωνιακή θέση ραχιαίας κάμψης και αντίστροφα, με σταθερή γωνιακή ταχύτητα 5°/sec για 20 επαναλήψεις.

Συντομογραφίες
ROM: range of motion
CPM: Continuous Passive Motion

Στην παρούσα μελέτη συμμετείχαν 13 υγιείς άνδρες με τα χαρακτηριστικά που παρουσιάζονται στον Πίνακα 1. Οι δοκιμαζόμενοι είχαν ένα μέσο επίπεδο φυσικής δραστηριότητας ή καθιστική ζωή και δεν είχαν κάποιο τραυματισμό των κάτω άκρων τον τελευταίο χρόνο.

[bookmark: _Toc236384419]Πίνακας 1. Μέσος όρος (ΜΟ) και τυπική απόκλιση (ΤΑ) των σωματομετρικών χαρακτηριστικών των συμμετεχόντων
	Χαρακτηριστικά
	ΜΟ ± ΤΑ

	Ηλικία (έτη)
	23,5 ± 3,4

	Ύψος (μέτρα)
	175,5 ± 5,4

	Βάρος (κιλά)
	80,43 ± 14,78



[bookmark: _Toc236384315]2.2. Πειραματικός σχεδιασμός
	Η παρούσα μελέτη ακολούθησε έναν πειραματικό σχεδιασμό επαναλαμβανόμενων μετρήσεων. Οι μετρήσεις πραγματοποιήθηκαν στο Εργαστήριο Εμβιομηχανικής του Τ.Ε.Φ.Α.Α. – Δ.Π.Θ. εντός χρονικού διαστήματος 3 εβδομάδων. Κάθε εξεταζόμενος συμμετείχε σε τρεις διαφορετικές συνεδρίες αξιολόγησης, με τις δυο κύριες πειραματικές συνεδρίες να απέχουν μεταξύ τους από 48 έως 72 ώρες, προκειμένου να διασφαλιστεί η πλήρης αποκατάσταση των ιστών και η αποφυγή τυχόν επιδράσεων από την αρχική παρέμβαση. 
Η πρώτη συνεδρία είχε διάρκεια περίπου 30 λεπτά και αποτελούσε τη συνεδρία εξοικείωσης, κατά τη διάρκεια της οποίας οι συμμετέχοντες ενημερώθηκαν αναλυτικά για τη διαδικασία και εξοικειώθηκαν με την λειτουργία του ισοκινητικού δυναμόμετρου και με τη διαδικασία των μετρήσεων. Αντλήθηκε ένα σύντομο ιστορικό αναφορικά με την αθλητική εμπειρία, τραυματισμούς και το επίπεδο δραστηριότητας των συμμετεχόντων και μετρήθηκαν τα σωματομετρικά τους χαρακτηριστικά. Παράλληλα έγινε εύρεση της θέσης του ισοκινητικού μηχανήματος και της πλατφόρμας εξατομικευμένα για τον κάθε εξεταζόμενο και καταγράφηκαν αυτές οι τιμές ώστε να μπορούν να αναπαραχθούν με ακρίβεια στις επόμενες δύο συνεδρίες. 
Η δεύτερη και τρίτη συνεδρία είχαν διάρκεια περίπου 1,5-2 ώρες έκαστη και αποτελούσαν τις κύριες πειραματικές συνεδρίες. Σε κάθε μια από αυτές τις συνεδρίες πραγματοποιήθηκε αξιολόγηση των εμβιομηχανικών παραμέτρων πριν και αμέσως μετά την εφαρμογή ενός εκ των δύο πρωτοκόλλων διάτασης (στατική ή κυκλική). Η σειρά εφαρμογής των παρεμβατικών πρωτοκόλλων καθορίστηκε με τυχαία επιλογή.

Πειραματική διαδικασία
Κατά την είσοδό τους στο εργαστήριο, οι συμμετέχοντες ακολουθούσαν ένα τυποποιημένο πρωτόκολλο προθέρμανσης σε στατικό ποδήλατο το οποίο είχε συνολική διάρκεια 5’ και έδινε έμφαση στην κίνηση της ποδοκνημικής σε όλο της το εύρος. Στη συνέχεια γινόταν τοποθέτηση ανακλαστήρων και ασύρματων επιφανειακών ηλεκτροδίων.
Η διαδικασία των μετρήσεων περιλάμβανε τα παρακάτω στάδια:
1. Προσδιορισμός του μέγιστου εύρους ραχιαίας κάμψης της ποδοκνημικής άρθρωσης: Πραγματοποιούνταν 3 προσπάθειες παθητικής ραχιαίας κάμψης της ποδοκνημικής άρθρωσης στην λειτουργία συνεχούς παθητικής κίνησης (CPM) του ισοκινητικού δυναμόμετρου,
2. Καταγραφή της καμπύλης παθητικής ροπής: Πραγματοποιούνταν 3 συνεχόμενες επαναλήψεις ραχιαίας – πελματιαίας κάμψης (CPM) της ποδοκνημικής άρθρωσης για τον προσδιορισμό της καμπύλης της παθητικής ροπής,
3. Παρέμβαση: Εφαρμογή του επιλεγμένου πρωτοκόλλου διάτασης (στατικής ή κυκλικής),
4. Τελική αξιολόγηση: Αμέσως μετά την ολοκλήρωση της διάτασης, επαναλαμβανόταν η διαδικασία αξιολόγησης του εύρους κίνησης και της παθητικής ροπής (στάδια 1 και 2), με την ίδια ακριβώς διαδικασία, εξασφαλίζοντας την άμεση επίδραση της διάτασης. 

Έλεγχος πειραματικών συνθηκών
Οι περιβαλλοντικές συνθήκες του εργαστηρίου διατηρήθηκαν σταθερές καθόλη τη διάρκεια των μετρήσεων, με τη θερμοκρασία να ρυθμίζεται στους 22°C. Κατά τη διάρκεια όλων των παθητικών δοκιμασιών και των πρωτοκόλλων διάτασης δινόταν οδηγία στους συμμετέχοντες να παραμένουν χαλαροί, αποφεύγοντας οποιαδήποτε εκούσια ενεργοποίηση των  πελματιαίων και ραχιαίων καμπτήρων μυών της ποδοκνημικής άρθρωσης. Η απουσία ενεργοποίησης επιβεβαιωνόταν σε πραγματικό χρόνο μέσω της οπτικής ανατροφοδότησης του ηλεκτρομυογραφήματος, εξασφαλίζοντας ότι οι καταγραφές της ροπής αντικατοπτρίζουν αποκλειστικά την παθητική αντίσταση των ιστών.

Πρωτόκολλα διατάσεων
Το πρωτόκολλο της στατικής διάτασης περιλάμβανε 4 επαναλήψεις παθητικής κίνησης της ποδοκνημικής άρθρωσης μέσω του ισοκινητικού δυναμόμετρου. Η κίνηση πραγματοποιείτο με σταθερή γωνιακή ταχύτητα 5°/sec, ξεκινώντας από 20° πελματιαίας κάμψης έως το μέγιστο εύρος κίνησης ραχιαίας κάμψης, όπου και διατηρούνταν σταθερή η τελική θέση για 30’’. Αντίστοιχα, το πρωτόκολλο της κυκλικής διάτασης περιλάμβανε 20 συνεχόμενους παθητικούς κύκλους ραχιαίας – πελματιαίας κάμψης της ποδοκνημικής, με το ισοκινητικό δυναμόμετρο ρυθμισμένο σε παθητική λειτουργία. Εφαρμόστηκε η ίδια σταθερή γωνιακή ταχύτητα (5°/sec) και το ίδιο εύρος κίνησης (από 20° πελματιαίας κάμψης έως το μέγιστο εύρος κίνησης ραχιαίας κάμψης) χωρίς ενδιάμεση στάση στα τελικά όρια της κίνησης.

Το σωματικό ύψος αξιολογήθηκε με τη χρήση του φορητού αναστημόμετρου (Tanita HR 001, Tanita Europe B.V., Amsterdam, The Netherlands) με ακρίβεια 0,1 εκ. Οι συμμετέχοντες αξιολογήθηκαν σε όρθια στάση, χωρίς υποδήματα και με το κεφάλι να κοιτάει εμπρός κατά τη διάρκεια μιας βαθιάς εισπνοής.
	Η σωματική μάζα υπολογίστηκε εμβιομηχανικά από τη μέση κατακόρυφη δύναμη αντίδρασης του εδάφους (Fz), όπως αυτή καταγράφηκε από ένα δυναμοδάπεδο (Bertec FP4060-10-TM) με συχνότητα δειγματοληψίας 1000Hz κατά τη διάρκεια της στατικής προσπάθειας για την καταγραφή των ανακλαστήρων. Η μέση τιμή της κατακόρυφης δύναμης διαιρέθηκε με την επιτάχυνση της βαρύτητας (g = 9,81 m/s2) για τον ακριβή προσδιορισμό της μάζας σε χιλιόγραμμα (kg).

[bookmark: _Toc236384318]2.3.2. Θέση εξεταζόμενου
	Η θέση των εξεταζόμενων διατηρήθηκε αυστηρά σταθερή σε όλες τις ημέρες των μετρήσεων. Αναλυτικότερα, οι εξεταζόμενοι τοποθετήθηκαν σε καθιστή θέση πάνω στην καρέκλα του ισοκινητικού δυναμόμετρου, με τη γωνία ισχίου στις 110°, τον κορμό σε όρθια θέση και την άρθρωση του γόνατος σε πλήρη έκταση (0°). Το πέλμα του κάθε εξεταζόμενου εφάπτονταν στην πλατφόρμα του ισοκινητικού δυναμόμετρου χωρίς τη χρήση υποδήματος ή κάλτσας. 
Για την σταθεροποίηση του σώματος εφαρμόστηκαν ιμάντες ακινητοποίησης στο πέλμα καθώς και στον κορμό και τους μηρούς, για την αποφυγή αντισταθμιστικών κινήσεων του σώματος κατά τη διάρκεια των μετρήσεων. Τα χέρια τοποθετούνταν σταυρωμένα στο στήθος του κάθε εξεταζόμενου. Επίσης, ο ανατομικός άξονας περιστροφής της ποδοκνημικής άρθρωσης ευθυγραμμίστηκε με τον άξονα περιστροφής του δυναμομέτρου.  

[bookmark: _Toc236494330]Εικόνα 1. Θέση δοκιμαζόμενου στο ισοκινητικό (με markers και sEMG)


[bookmark: _Toc236384319]2.3.3. Προσδιορισμός ανατομικής θέσης μηδέν (0°)
Ο προσδιορισμός της ανατομικής θέσης της ποδοκνημικής άρθρωσης πραγματοποιήθηκε εξατομικευμένα για κάθε εξεταζόμενο, ενώ βρισκόταν τοποθετημένος στην καρέκλα του ισοκινητικού δυναμόμετρου με το πέλμα σταθεροποιημένο στην ειδική πλατφόρμα. Για την μέτρηση χρησιμοποιήθηκε το αναλογικό γωνιόμετρο Lafayette 01135 (Lafayette Instruments Co., Lafayette, USA). 
Ως ανατομική θέση ορίσθηκε η ορθή γωνία που σχηματίζει η κνήμη με την επιφάνεια του πέλματος. Μόλις οριζόταν η γωνία με το αναλογικό γωνιόμετρο, η γωνιακή θέση του μοχλοβραχίονα του ισοκινητικού δυναμόμετρου μηδενιζόταν μέσω του λογισμικού.

Η καταγραφή του μέγιστου εύρους κίνησης της ραχιαίας κάμψης της ποδοκνημικής άρθρωσης πραγματοποιήθηκε με τον εξεταζόμενο τοποθετημένο στο ισοκινητικό δυναμόμετρο. Η αξιολόγηση πραγματοποιήθηκε με το δυναμόμετρο σε παθητική λειτουργία (CPM) και γωνιακή ταχύτητα 5°/s. Εκτελέστηκαν 3 προσπάθειες, κατά τις οποίες ο άκρος πόδας κινείτο παθητικά, ενώ ήταν προσδεδεμένος στην πλατφόρμα του δυναμόμετρου, από τις 20° πελματιαίας κάμψης έως τη μέγιστη γωνία ραχιαία κάμψης. 
Ο προσδιορισμός του μέγιστου εύρους ραχιαίας κάμψης έγινε εξατομικευμένα με τη χρήση του διακόπτη ασφαλείας (panic button). Οι δοκιμαζόμενοι είχαν λάβει σαφή οδηγία να πιέζουν το διακόπτη στο σημείο εκείνο που αντιλαμβάνονταν το όριο του πόνου, δηλαδή αμέσως μόλις η αίσθηση ξεπερνούσε την αρχική ενόχληση. Με τον τρόπο αυτό, η παθητική κίνηση του δυναμόμετρου διακοπτόταν άμεσα και η γωνιακή αυτή θέση οριζόταν ως το μέγιστο εύρος κίνησης ραχιαίας κάμψης της ποδοκνημικής άρθρωσης. Ο ακριβής υπολογισμός της τιμής της γωνιακής θέσης πραγματοποιούνταν μέσω του εμβιομηχανικού μοντέλου του κάτω άκρου, το οποίο δημιουργηθεί με την χρήση των παθητικών ανακλαστήρων που είχαν τοποθετηθεί στο κάτω άκρο. Μεταξύ των προσπαθειών υπήρχε διάλειμμα 1’ για αποφυγή τυχόν επιρροής στο εύρος κίνησης από την προηγούμενη προσπάθεια. 
	
[bookmark: _Toc236384321]2.3.5. Αξιολόγηση παθητικής ροπής
	Η αξιολόγηση της παθητικής ροπής πραγματοποιήθηκε με τη χρήση του ισοκινητικού δυναμομέτρου, το οποίο ρυθμίστηκε σε παθητική λειτουργία (CPM) με σταθερή γωνιακή ταχύτητα 5°/s. Εκτελέστηκαν, 3 συνεχόμενοι κύκλοι ραχιαίας – πελματιαίας κάμψης, από 20° πελματιαίας κάμψης έως τη μέγιστη γωνία ραχιαίας κάμψης, όπως αυτή είχε προηγουμένως προσδιοριστεί κατά τη διάρκεια της αξιολόγησης του εύρους κίνησης. Ο ορισμός της μέγιστης γωνίας ραχιαίας κάμψης στο ισοκινητικό δυναμόμετρο έγινε χειροκίνητα από τον εξεταστή, κατόπιν προφορικής ειδοποίησης από τον δοκιμαζόμενο στο σημείο που αντιλαμβανόταν το όριο του πόνου. 
Κατά τη διάρκεια της παθητικής κίνησης καταγραφόταν η συνολική παθητική ροπή του συστήματος (άκρο πόδι και πλατφόρμα πρόσδεσης). Για τον προσδιορισμό της καθαρής παθητικής ροπής της ποδοκνημικής άρθρωσης, υπολογίστηκε η βαρυτική επιβάρυνση της πλατφόρμας και αφαιρέθηκε από τη συνολική καταγραφείσα ροπή (gravity correction). Παράλληλα, διαμορφώθηκε και η καμπύλη παθητικής ροπής – γωνιακής θέσης για όλο το εύρος της κίνησης της άρθρωσης.  
	Για την καταγραφή της παθητικής ροπής και την εφαρμογή των δύο πρωτοκόλλων διάτασης χρησιμοποιήθηκε το ισοκινητικό δυναμόμετρο Isoforce 3.1.2 (TUR Therapie technik Gmbh, Berlin, Germany). To σύστημα έχει τις παρακάτω λειτουργίες: α) ισοτονική, προσφέροντας σταθερή αντίσταση σε όλο το εύρος κίνησης, β) ισομετρική, με σταθερή των γωνιακή θέση της άρθρωσης, γ) ισοκινητική, με σταθερή γωνιακή ταχύτητα (δυναότητα σύγκεντρης και έκκεντρης συστολής) σε εύρος γωνιακών ταχυτήτων από 0,1°/s έως 500°/s και δ) συνεχούς παθητικής κίνησης (Continuous Passive Motion – CPM) με κίνηση του μέλους με σταθερή ταχύτητα καθοδηγούμενη από το μοτέρ του μηχανήματος. Το λογισμικό του μηχανήματος καταγράφει ροπή στρέψης, γωνιακή ταχύτητα και γωνιακή θέση της άρθρωσης σε πραγματικό χρόνο. Επίσης, υπάρχει δυνατότητα διόρθωσης της επίδρασης της βαρύτητας στην καταγραφόμενη ροπή του μηχανήματος και του μέλους του σώματος. 

[bookmark: _Toc236384322]2.3.6. Κινηματικά χαρακτηριστικά
	Για τον ακριβή των κινηματικών παραμέτρων της ποδοκνημικής άρθρωσης χρησιμοποιήθηκε το τρισδιάστατο σύστημα ανάλυσης της κίνησης Vicon Nexus (Vicon Motion Systems Ltd., Oxford, UK), αποτελούμενο από 10 υπέρυθρες κάμερες με συχνότητα δειγματοληψίας 100Hz. Το σύστημα παρείχε τη δυνατότητα πλήρους συγχρονισμού με το ισοκινητικό δυναμόμετρο Isoforce και το σύστημα επιφανειακής ηλεκτρονυογραφίας. 
Για την τρισδιάστατη καταγραφή της κίνησης στο χώρο, τοποθετήθηκαν 7 παθητικοί ανακλαστήρες στο αριστερό κάτω άκροτου κάθε εξεταζόμενου. Συγκεκριμένα, τοποθετήθηκαν ανακλαστήρες στα παρακάτω ανατομικά σημεία:
· Έσω και έξω σφυρό της ποδοκνημικής άρθρωσης, 
· Κεφαλή του δεύτερου μετατάρσιου, 
· Πτέρνα, 
· Έσω και έξω μηριαίο κόνδυλο 
· Μηρό: στο μέσο περίπου της απόστασης μεταξύ του τροχαντήρακαι του έξω μηριαίου κονδύλου, λόγω περιορισμών προσβασιμότητας του τροχαντήρα κατά την σταθεροποίηση στην καρέκλα. 

[bookmark: _Toc236384323]2.3.7. Επιφανειακή ηλεκτρομυογραφία
	Για τη διασφάλιση της απουσίας μυϊκής ενεργοποίησης και κατά συνέπεια επιβεβαίωσης της παθητικής φύσης της κίνησης κατά τη διάρκεια εφαρμογής των πρωτοκόλλων, πραγματοποιήθηκε καταγραφής της ηλεκτρικής δραστηριότητας των μυών με τη χρήση ασύρματου συστήματος επιφανειακής ηλεκτρομυογραφίας. Τοποθετήθηκαν 3 ηλεκτρόδια επιφανείας στο αριστερό κάτω άκρο του κάθε εξεταζόμενου, ακολουθώντας τις διεθνείς κατευθυντήριες οδηγίες του SENIAM (Surface Electromyography for Non-Invasive Assessment of Muscles) στους παρακάτω μύες: 
· Πρόσθιο κνημιαίο, στο 1/3 της απόστασης της γραμμής μεταξύ της κεφαλής της περόνης και του έσω σφυρού, παράλληλα με τη φορά των μυϊκών ινών,
· Έσω κεφαλή του γαστροκνημίου, στο σημείο της μέγιστης μυϊκής γαστέρας
· Έξω κεφαλή του γαστροκνημίου, στο 1/3 της απόστασης της γραμμής μεταξύ της κεφαλής της περόνης και της πτέρνας
Πριν την τοποθέτηση των αυτοκόλλητων ηλεκτροδίων πραγματοποιήθηκε ξύρισμα της τριχοφυΐας, καθαρισμός και ελαφρά τριβή του δέρματος με αλκοολούχο διάλυμα (ισοπροπυλική αλκοόλη 70°), με σκοπό τη μείωση της ηλεκτρικής αντίστασης του δέρματος. 
Για την καταγραφή της ηλεκτρικής δραστηριότητας των εξεταζόμενων μυών χρησιμοποιήθηκε το ασύρματο σύστημα επιφανειακής ηλεκτρομυογραφίας Ultium EMG (Noraxon USA Inc., Scottsdale, AZ, USA). Το σύστημα αποτελείται από 16 ασύρματους αισθητήρες, οι οποίοι έχουν ενσωματωμένο προενισχυτή και μετατροπέα αναλογικού σε ψηφιακό σήμα (A/D converter) στην κεφαλή του αισθητήρα με συχνότητα δειγματοληψίας 2000Hz. Οι αισθητήρες έχουν δυνατότητα συγχρονισμού σε πραγματικό χρόνο και παρουσιάζουν χαμηλό θόρυβο αναφοράς (<1μ VRMS). Για την λήψη του σήματος χρησιμοποιήθηκαν αυτοκόλλητα επιφανειακά ηλεκτρόδια Ambu Blue Sensor N (Ambu A/S, Ballerup, Denmark), με αισθητήρα αργύρου/χλωριούχου αργύρου (Ag/AgCl) και υγρή γέλη υψηλής αγωγιμότητας, που τοποθετήθηκαν σε ζεύγη παράλληλα με τη φορά των μυϊκών ινών και απόσταση μεταξύ τους 20mm. 

[bookmark: _Toc236384324]2.4. Ανάλυση δεδομένων
	Παθητική ροπή: Τα σήματα της παθητικής ροπής φιλτραρίστηκαν με τη χρήση κατωδιαβατού (low-pass) ψηφιακού φίλτρου Butterworth 4ης κλάσης , με συχνότητα κοπής τα 3Hz. Στη συνέχεια, πραγματοποιήθηκε αφαίρεση της παθητικής ροπής που οφειλόταν στο εξάρτημα του δυναμομέτρου, προκειμένου να απομονωθεί η πραγματική παθητική ροπή ποδοκνημικής άρθρωσης. 
Κινηματική ανάλυση: Για την ομαλοποίηση της τροχιάς των ανακλαστήρων και τον υπολογισμό του εύρους κίνησης, τα κινηματικά δεδομένα φιλτραρίστηκαν μέσω του αλγόριθμου Woltring με καθορισμένο μέσο τετραγωνικό σφάλμα MSE=10mm2. 
Για όλες τις εξαρτημένες μεταβλητές (παθητική ροπή και εύρος κίνησης), χρησιμοποιήθηκε για τη στατιστική ανάλυση ο μέσος όρος των τριών έγκυρων προσπαθειών.

[bookmark: _Toc236384325]2.5. Στατιστική ανάλυση
Η στατιστική ανάλυση των δεδομένων πραγματοποιήθηκε με το  λογισμικό IBM SPSS (έκδοση 26, IBM Corp., Armonk, USA). Για την αξιολόγηση των μεταβολών στις διακριτές παραμέτρους (εύρος κίνησης και παθητική ροπή) εφαρμόστηκε ανάλυση διακύμανσης για επαναλαμβανόμενες μετρήσεις (ANOVA Repeated Measures). Το επίπεδο στατιστικής σημαντικότητας ορίστηκε σε p< 0,05.

[bookmark: _Toc236384326]3. ΑΠΟΤΕΛΕΣΜΑΤΑ

Από την ανάλυση τιμών των δεικτών που αξιολογήθηκαν προέκυψε ότι δεν υπήρξαν στατιστικά σημαντικές διαφορές πριν και μετά την εφαρμογή της στατικής και κυκλικής διάτασης. 
Από την ανάλυση διακύμανσης επαναλαμβανόμενων μετρήσεων δυο παραγόντων για την μεταβλητή του εύρους κίνησης ραχιαίας κάμψης (Σχήμα 1), διαπιστώθηκε στατιστικά σημαντική αλληλεπίδρασης μεταξύ του τύπου διάτασης και του χρόνου μέτρησης  [F(1,12)= 8,699, p= 0,012]. 
Ωστόσο, δεν παρατηρήθηκε στατιστικά σημαντική κύρια επίδραση του παράγοντα «Πρωτόκολλο Διάτασης» [F(1,12)= 0,851, p= 0,375], υποδεικνύοντας ότι οι τιμές του εύρους κίνησης δεν διέφεραν συνολικά μεταξύ του πρωτοκόλλου στατικής και κυκλικής διάτασης.
Αντίστοιχα, δεν σημειώθηκε στατιστικά σημαντική κύρια επίδραση του παράγοντα «Χρόνος» [F(1,12)= 0,096, p= 0,762]. Κατά συνέπεια, οι τιμές του εύρους κίνησης παρέμειναν σταθερές χωρίς ουσιαστικές μεταβολές αμέσως μετά την εφαρμογή είτε της στατικής είτε της κυκλικής διάτασης. 


[bookmark: _Toc236385327]Σχήμα 1. Μέσο εύρος κίνησης ραχιαίας κάμψης πριν και μετά την εφαρμογή κάθε πρωτοκόλλου διάτασης (στατικό, SS; κυκλικό, CS) ως μέσος όρος συνόλου ατόμων

[bookmark: _Toc236385328]Σχήμα 2. Μέσο εύρος κίνησης ραχιαίας κάμψης πριν και μετά την εφαρμογή κάθε πρωτοκόλλου διάτασης (στατικό, SS; κυκλικό, CS) ατομικά

Η μελέτη της αντίδρασης του κάθε εξεταζόμενου ξεχωριστά (Σχήμα 2), αποκαλύπτει τη σημαντική ετερογένεια στη στο εύρος κίνησης μεταξύ των συμμετεχόντων και για τα δυο πρωτόκολλα διάτασης.
Όσον αφορά τη στατική διάταση, παρά τη σταθερότητα που παρατηρήθηκε στο γενικό μέσο όρο, παρατηρήθηκαν αποκλίσεις όταν εξετάστηκε ο κάθε συμμετέχων ξεχωριστά. Πιο συγκεκριμένα, κάποιοι από τους συμμετέχοντες, όπως για παράδειγμα οι  S6 και S8, εμφάνισαν την αναμενόμενη αύξηση στο εύρος κίνησης μετά την εφαρμογή της παρέμβασης, σε αντίθεση με άλλους συμμετέχοντες (π.χ. S1, S2 και S9) στους οποίους καταγράφηκε μείωση του εύρους κίνησης. 
Στην κυκλική διάταση η μεταβλητότητα των ατομικών αποκρίσεων ήταν ακόμα πιο έντονη. Ενδεικτικά ο συμμετέχων S7 εμφάνισε κατακόρυφη πτώση του εύρους κίνησης, ενώ αντίθετα οι συμμετέχοντες S6, S7 και S11 παρουσίασαν ξεκάθαρη αύξηση στην τιμή του εύρους κίνησης αμέσως μετά την εφαρμογή της παρέμβασης.
Από την ανάλυση διακύμανσης επαναλαμβανόμενων μετρήσεων δυο παραγόντων για την μεταβλητή της παθητικής ροπής (Σχήμα 3), δεν διαπιστώθηκε στατιστικά σημαντική αλληλεπίδρασης μεταξύ του τύπου διάτασης και του χρόνου μέτρησης [F(1,12) = 0,030, p = 0,886]. 
Επιπλέον, δε παρατηρήθηκε στατιστικά σημαντική κύρια επίδραση του παράγοντα «Πρωτόκολλο Διάτασης» [F(1,12) = 1,146, p = 0,306], υποδεικνύοντας ότι οι τιμές της παθητικής ροπής δεν διέφεραν συνολικά μεταξύ του πρωτοκόλλου στατικής και κυκλικής διάτασης.
Αντίστοιχα, δεν σημειώθηκε στατιστικά σημαντική κύρια επίδραση του παράγοντα «Χρόνος» [F(1,12) = 0,868, p = 0,370]. Κατά συνέπεια, οι τιμές της παθητικής ροπής παρέμειναν σταθερές χωρίς ουσιαστικές μεταβολές αμέσως μετά την εφαρμογή είτε της στατικής είτε της κυκλικής διάτασης.


[bookmark: _Toc236385329]Σχήμα 3. Μέση παθητική ροπή της ποδοκνημικής άρθρωσης πριν και μετά την εφαρμογή κάθε πρωτοκόλλου διάτασης (στατικό, SS; κυκλικό, CS) ως μέσος όρος του συνόλου των εξεταζόμενων

Εκτός από τους μέσους όρους της ομάδας, έχει ενδιαφέρον και η μελέτη της αντίδρασης του κάθε εξεταζόμενου ξεχωριστά (Σχήμα 4), η οποία αποκαλύπτει τη σημαντική ετερογένεια στη συμπεριφορά της παθητικής ροπής μεταξύ των συμμετεχόντων και για τα δυο πρωτόκολλα διάτασης.
Όσον αφορά τη στατική διάταση, παρά τη σταθερότητα που παρατηρήθηκε στο γενικό μέσο όρο, παρατηρήθηκαν αποκλίσεις όταν εξετάστηκε ο κάθε συμμετέχων ξεχωριστά. Πιο συγκεκριμένα, κάποιοι από τους συμμετέχοντες, όπως για παράδειγμα οιS1, S2και S5, εμφάνισαν την αναμενόμενη μείωση στην παθητική ροπή μετά την εφαρμογή της παρέμβασης, σε αντίθεση με άλλους συμμετέχοντες (π.χ. S8 και S10) στους οποίους καταγράφηκε αύξηση της παθητικής ροπής. 
Στην κυκλική διάταση η μεταβλητότητα των ατομικών αποκρίσεων ήταν ακόμα πιο έντονη. Ενδεικτικά ο συμμετέχων S1 εμφάνισε κατακόρυφη πτώση της παθητικής ροπής, ενώ αντίθετα οι συμμετέχοντες S6 και S9 παρουσίασαν ξεκάθαρη αύξηση στην τιμή της παθητικής ροπής αμέσως μετά την εφαρμογή της παρέμβασης.

[bookmark: _Toc236385330]Σχήμα 4. Ατομικές μεταβολές της μέσης παθητικής ροπής για κάθε έναν από τους συμμετέχοντες, πριν και μετά την εφαρμογή κάθε πρωτοκόλλου διάτασης (στατικό, SS; κυκλικό, CS)



4. [bookmark: _Toc236384327]ΣΥΖΗΤΗΣΗ

Τα αποτελέσματα της παρούσας έρευνας δεν επιβεβαίωσαν στο σύνολο τους τις αρχικές ερευνητικές υποθέσεις. Συγκεκριμένα, είχε διατυπωθεί η υπόθεση ότι η εφαρμογή των πρωτοκόλλων τόσο της στατικής, όσο και της κυκλικής διάτασης θα προκαλούσε αύξηση του εύρους κίνησης ραχιαίας κάμψης της ποδοκνημικής άρθρωσης και ταυτόχρονη μείωση της παθητικής ροπής. Ωστόσο, η στατιστική ανάλυση έδειξε ότι καμία από τις δυο παρεμβάσεις δεν προκάλεσε στατιστικά σημαντικές μεταβολές στις μέσες τιμές των παραμέτρων αυτών αμέσως μετά την εφαρμογή τους.
Παρά την απόρριψη των κύριων υποθέσεων, η ανάλυση των δεδομένων ανέδειξε μια στατιστικά σημαντική αλληλεπίδραση μεταξύ του είδους της διάτασης και του χρόνου μέτρησης στο εύρος κίνησης της ραχιαίας κάμψης της ποδοκνημικής άρθρωσης. Το εύρημα αυτό υποδηλώνει ότι οι δυο μορφές διάτασης παρουσίασαν διαφορετικό πρότυπο μεταβολής του εύρους κίνησης.

4.1. [bookmark: _Toc236384328]Στατική διάταση
Η στατική διάταση αποτελεί την πιο διαδεδομένη μέθοδο αύξησης της ευκαμψίας και η οξεία αύξηση του εύρους κίνησης μετά την εφαρμογή της παραδοσιακά αποδίδεται σε μεταβολές στις παθητικές μηχανικές ιδιότητες των ιστών αλλά και σε μεταβολές της αισθητηριακής ανοχής (Magnusson et al.,1998; Nordez et al., 2008). Στην παρούσα μελέτη, η εφαρμογή ενός πρωτοκόλλου στατικής διάτασης δεν προκάλεσε στατιστικά σημαντικές μεταβολές στη μέση τιμή του μέγιστου εύρους κίνησης ή της παθητικής ροπής.
Η απουσία σημαντικής οξείας επίδρασης στο εύρος κίνησης δεν έρχεται σε αντίθεση με τα δεδομένα της βιβλιογραφίας. Αν και η μετα-ανάλυση του Behm et al. (2023) κατέληξε ότι η εφαρμογή διατάσεων έχει άμεση επίδραση στο εύρος κίνησης, οι επιμέρους μελέτες που αφορούν την ποδοκνημική άρθρωση παρουσιάζουν ετερογενή αποτελέσματα, με ορισμένες να αναφέρουν σημαντική αύξηση και άλλες να μην διαπιστώνουν μεταβολές. Η ετερογένεια αυτή υποδηλώνει ότι η επίδραση στο εύρος κίνησης της ποδοκνημικής πιθανότατα επηρεάζεται και από άλλους παράγοντες, όπως η διάρκεια, η ένταση του πρωτοκόλλου ή και τα χαρακτηριστικά των συμμετεχόντων. 
Το γεγονός ότι η παθητική ροπή της ποδοκνημικής άρθρωσης δεν μειώθηκε σημαντικά μετά την εφαρμογή της στατικής διάτασης είναι πιθανό να οφείλεται στο γεγονός ότι δεν παρατηρήθηκε μεταβολή στο εύρος κίνησης της άρθρωσης. Όπως επισημαίνουν οι Weppler και Magnusson (2010), η μέγιστη παθητική ροπή στο μέγιστο εύρος κίνησης αντανακλά ουσιαστικά τον αισθητηριακό ουδό ανοχής στη διάταση. Κατά συνέπεια, εφόσον το μέγιστο εύρος κίνησης δεν παρουσίασε σημαντική αύξηση, η παθητική αντίσταση που καταγράφηκε σε αυτό το τελικό σημείο παρέμεινε σταθερή, επιβεβαιώνοντας την απουσία οξείας μηχανικής ή αισθητηριακής προσαρμογής.

4.2. [bookmark: _Toc236384329]Κυκλική διάταση
	Η κυκλική διάταση βασίζεται στην επαναλαμβανόμενη εφαρμογή κύκλων φόρτισης και αποφόρτισης, προκαλώντας μεταβολές κυρίως μέσω αλλαγής στην θιξοτροπική συμπεριφορά του μυϊκού ιστού (Nordez et al., 2008). Στην παρούσα μελέτη, η κυκλική διάταση δεν επέφερε στατιστικά σημαντική αύξηση στη μέση τιμή του εύρους κίνησης ούτε στατιστικά σημαντική μείωση της μέγιστης παθητικής ροπής. Ωστόσο, η στατιστικά σημαντική αλληλεπίδραση που παρατηρήθηκε μεταξύ του είδους της διάτασης και του χρόνου μέτρησης υποδηλώνει ότι η μεταβολή του εύρους κίνησης της ραχιαίας κάμψης της ποδοκνημικής άρθρωσης παρουσίασε διαφορετικό πρότυπο μετά τα δυο πρωτόκολλα διάτασης.
	Η απουσία μείωσης της παθητικής ροπής μετά την εφαρμογή της κυκλικής διάτασης συμφωνεί με τα αποτελέσματα της μελέτης του McNair et al. (2001), που έδειξαν ότι η εφαρμογή κυκλικών διατάσεων είναι πολύ αποτελεσματική για την μείωση της σκληρότητας αλλά όχι για την μείωση της παθητικής ροπής. Αντίστοιχα, ούτε στην μελέτη των  Nordez et al. (2008), δεν παρατηρήθηκε μεταβολή στην παθητική ροπή μετά την εφαρμογή της κυκλικής διάτασης.
	Επιπλέον, όπως παρατηρήθηκε και στη στατική διάταση, η διατήρηση της μέγιστης παθητικής ροπής στα ίδια επίπεδα συνδέεται άμεσα με την σταθερότητα στο μέγιστο εύρος κίνησης. Καθώς η κυκλική διάταση δεν κατάφερε να μεταβάλει συστηματικά την ουδό της ανοχής στη διάταση, η καταγραφόμενη παθητική αντίσταση παρέμεινε αμετάβλητη. 
	
4.3. [bookmark: _Toc236384330]Ατομική μεταβλητότητα
Ένα ιδιαίτερα ενδιαφέρον εύρημα της παρούσας μελέτης ήταν η σημαντική ετερογένεια στις ατομικές αποκρίσεις που καταγράφηκε τόσο στις τιμές της παθητικής ροπής όσο και στο εύρος κίνησης της ραχιαίας κάμψης της ποδοκνημικής άρθρωσης, ανεξάρτητα από το πρωτόκολλο που εφαρμόστηκε. Παρότι οι μέσες τιμές του συνόλου των συμμετεχόντων στη μελέτη δεν παρουσίασαν στατιστικά σημαντικές μεταβολές, η εξέταση των ατομικών δεδομένων αποκάλυψε ότι ορισμένοι συμμετέχοντες εμφάνισαν την αναμενόμενη αύξηση του εύρους κίνησης και μείωση της παθητικής ροπής, ενώ άλλοι παρουσίασαν μικρές ή ακόμη και αντίθετες μεταβολές. Το εύρημα αυτό υποδηλώνει ότι οι μέσοι όροι ενδέχεται να αποκρύπτουν σημαντικές διαφοροποιήσεις στην ατομική απόκριση στην διάταση και αναδεικνύει τη σημασία της παράλληλης αξιολόγησης των ατομικών δεδομένων.
Η παρατηρούμενη ατομική μεταβλητότητα στην παρούσα μελέτη είναι πιθανό να οφείλεται στους εξής παράγοντες:
· Αισθητηριακή ανοχή στη διάταση. Οι οξείες μεταβολές του εύρους κίνησης δεν οφείλονται αποκλειστικά σε αλλαγές στις μηχανικές ιδιότητες της μυοτενόντιας ενότητας, αλλά σε μεγάλο βαθμό στη μεταβολή της ανοχής του ατόμου στο αίσθημα της διάτασης (Weppler και Magnusson, 2010). Κατά συνέπεια, άτομα που παρουσιάζουν διαφορετική αντίληψη της δυσφορίας κατά τη διάρκεια της διάτασης είναι πιθανόν να εμφανίσουν διαφορετική απόκριση, ακόμα και όταν υποβάλλονται στο ίδιο πρωτόκολλο. 
· Αρχικό επίπεδο ευκαμψίας. Άτομα με περιορισμένο αρχικό εύρος κίνησης ενδέχεται να παρουσιάζουν μεγαλύτερο περιθώριο προσαρμογής μετά από την εφαρμογή ενός πρωτοκόλλου διάτασης σε σύγκριση με άτομα που εμφανίζουν ήδη υψηλά επίπεδα ευκαμψίας (Magnusson et al., 1997; Freitas et al., 2018). Επομένως, είναι πιθανό οι συμμετέχοντες με διαφορετικά αρχικά μηχανικά χαρακτηριστικά να ανταποκρίθηκαν με διαφορετικό τρόπο στα δυο πρωτόκολλα διάτασης.
· Υποκειμενικότητα στην αντίληψη του πόνου. Η ουδός στην οποία η τάση που εφαρμόζεται εκλαμβάνεται ως δυσφορία ή πόνος διαφέρει σημαντικά από άτομο σε άτομο, ενώ η ανταπόκριση στο ερέθισμα αυτό δεν είναι πάντα σταθερή, καθώς ορισμένοι εξεταζόμενοι δυσκολεύονται να προσδιορίσουν με ακρίβεια το σημείο της ουδού. 
· Ακούσια νευρική ενεργοποίηση. Κατά τη διάρκεια εφαρμογής του πρωτοκόλλου των διατάσεων ορισμένοι συμμετέχοντες εμφάνισαν χαμηλού επιπέδου ακούσια μυϊκής δραστηριότητας, καθώς η διάταση πραγματοποιήθηκε σε υψηλή ένταση (100% του εύρους κίνησης). Η διαφορετική απόκριση στο ερέθισμα μέγιστης έντασης ενδέχεται να συνέβαλε στην παρατηρούμενη μεταβλητότητα τόσο στο εύρος κίνησης όσο και στην παθητική ροπή.
· Ζητήματα αισθητικότητας του πέλματος. Ιδιαίτερο ενδιαφέρον παρουσιάζει το γεγονός ότι αρκετοί συμμετέχοντες ανέφεραν αίσθηση μουδιάσματος στα δάχτυλα ή στο πέλμα κατά τη διάρκεια ή αμέσως μετά την εφαρμογή των πρωτοκόλλων διάτασης.  Η αναφορά παροδικών συμπτωμάτων αισθητικότητας  από ορισμένους συμμετέχοντες αποτελεί ένα ενδιαφέρον εύρημα που ενδέχεται να σχετίζεται με τη θέση αξιολόγησης στο ισοκινητικό δυναμόμετρο. Η καθιστή θέση με την άρθρωση του γόνατος σε πλήρη έκταση και την ποδοκνημική σε ραχιαία κάμψη προκαλεί την επιμήκυνση του γαστροκνήμιου συμπαρασύροντας και το κνημιαίο νεύρο. Η παρουσία του νευρικού ερεθίσματος ενδέχεται να επηρέασε την αισθητηριακή ανατροφοδότηση και την ουδό του πόνου. Ωστόσο, η υπόθεση αυτή απαιτεί περαιτέρω διερεύνηση.

Η παρούσα μελέτη παρουσιάζει ορισμένους περιορισμούς που θα πρέπει να ληφθούν υπόψη κατά την ερμηνεία των αποτελεσμάτων. Αρχικά, το σχετικά μικρό μέγεθος δείγματος ενδέχεται να περιόρισε τη στατιστική ισχύ της μελέτης και την ικανότητα ανίχνευσης μικρών μεταβολών στο εύρος κίνησης και στην παθητική ροπή. Επίσης, αξιολογήθηκαν αποκλειστικά οι άμεσες επιδράσεις των δυο πρωτοκόλλων διάτασης. Συνεπώς, δεν είναι δυνατόν να εξαχθούν συμπεράσματα σχετικά με τις χρόνιες επιδράσεις μετά από επαναλαμβανόμενη εφαρμογή των συγκεκριμένων πρωτοκόλλων διάτασης. 

4.4. [bookmark: _Toc236384331]Προτάσεις για μελλοντικές έρευνες
Μελλοντικές έρευνες με μεγαλύτερο αριθμό συμμετεχόντων θα μπορούσαν να διερευνήσουν με μεγαλύτερη ακρίβεια την επίδραση διαφορετικών πρωτοκόλλων διάτασης και να εντοπίσουν χαρακτηριστικά που πιθανώς διαφοροποιούν τους συμμετέχοντες που ανταποκρίνονται θετικά από εκείνους που παρουσιάζουν περιορισμένη ή αρνητική απόκριση. Επίσης, η διερεύνηση πιθανών προγνωστικών παραγόντων, όπως για παράδειγμα το αρχικό εύρος κίνησης, η αισθητηριακή ανοχή στη διάταση, θα μπορούσε να συμβάλει στην ανάπτυξη πιο εξατομικευμένων πρωτοκόλλων.
Με δεδομένο ότι η εφαρμογή της διάτασης στο μέγιστο διαθέσιμο εύρος κίνησης προκάλεσε σε ορισμένους συμμετέχοντες μυϊκή ενεργοποίηση, μελλοντικές μελέτες θα πρέπει να εξετάσουν αν διαφορετικές εντάσεις διάτασης οδηγούν σε διαφορετικές μηχανικές και νευρομυϊκές αποκρίσεις. Σε συνδυασμό με την ηλεκτρομυογραφική αξιολόγηση, θα βοηθήσει στον καθορισμό της βέλτιστης έντασης για την πρόκληση προσαρμογών χωρίς ενεργοποίηση προστατευτικών μηχανισμών.
Επίσης, απαιτείται η διερεύνηση της απόκρισης στη στατική και κυκλική διάταση σε διαφορετικούς πληθυσμούς, όπως γυναίκες, ηλικιωμένα άτομα, αθλητές ή άτομα με περιορισμό της κινητικότητας στην ποδοκνημική άρθρωση, ώστε να μελετηθεί κατά πόσον οι μηχανικές και νευρομυϊκές ιδιότητες των ιστών επηρεάζουν την αποτελεσματικότητα των πρωτοκόλλων. 
Επίσης, η ενσωμάτωση υπερηχογραφικής αξιολόγησης της μυοτενόντιας μονάδας θα βοηθήσει να διερευνηθούν οι υποκείμενοι μηχανισμοί που συμβάλλουν στις άμεσες επιδράσεις μετά από την εφαρμογή διάτασης. 
Εκτός αυτού, η χρήση υπερήχου πριν, κατά τη διάρκεια και μετά την εφαρμογή των διατάσεων θα μπορούσε να προσδιορίσει αρκετές πληροφορίες σχετικά με τη μεταβολή των τενόντιων ινών του αχιλλείου, για μία πιο αντιπροσωπευτική δικαιολόγηση των αποτελεσμάτων. 
Η παρούσα μελέτη διερεύνησε αποκλειστικά τις άμεσες επιδράσεις μετά από την εφαρμογή στατικής και κυκλικής διάτασης στην άρθρωση της ποδοκνημικής. Μελλοντικές έρευνες θα μπορούσαν να διερευνήσουν τις χρόνιες προσαρμογές μετά από την εφαρμογή επαναλαμβανόμενων πρωτοκόλλων στατικής και κυκλικής διάτασης. 


[bookmark: _Toc236384332]5. ΣΥΜΠΕΡΑΣΜΑΤΑ

Από τα ευρήματα της παρούσας μελέτης προκύπτουν τα ακόλουθα συμπεράσματα:
· Η εφαρμογή ενός πρωτοκόλλου στατικής διάτασης στο μέγιστο εύρος κίνησης δεν προκάλεσε στατιστικά σημαντικές άμεσες επιδράσεις στο εύρος κίνησης ούτε στην παθητική ροπή κατά τη ραχιαία κάμψης της ποδοκνημικής άρθρωσης.
· Η εφαρμογή ενός πρωτοκόλλου κυκλικής διάτασης στο μέγιστο εύρος κίνησης δεν προκάλεσε στατιστικά σημαντικές άμεσες επιδράσεις στο εύρος κίνησης ούτε στην παθητική ροπή κατά τη ραχιαία κάμψης της ποδοκνημικής άρθρωσης.
· Παρότι δεν παρατηρήθηκαν σημαντικές μεταβολές στις μέσες τιμές των μεταβλητών, παρατηρήθηκε στατιστικά σημαντική αλληλεπίδραση μεταξύ του είδους διάτασης και του χρόνου μέτρησης στο εύρος κίνησης. Το στοιχείο αυτό υποδηλώνει ότι η στατική και η κυκλική διάταση ενδέχεται να προκαλούν διαφορετικές άμεσες επιδράσεις.
· Η απόκριση στη διάταση δεν είναι ομοιογενής μεταξύ των ατόμων, γεγονός που υποδηλώνει ότι οι μέσες τιμές των ομάδων ενδέχεται να αποκρύπτουν διαφορετικές ατομικές αποκρίσεις.

Ως πρακτικές εφαρμογές της παρούσας μελέτης προτείνονται οι παρακάτω: 
· Η επιλογή και η εφαρμογή πρωτοκόλλων διάτασης θα πρέπει να λαμβάνει υπόψη τα ατομικά χαρακτηριστικά του ασκούμενου, καθώς η ίδια ένταση  στην διάταση μπορεί να προκαλέσει διαφορετικές νευρομυϊκές αποκρίσεις μεταξύ των ατόμων.
· Η αξιολόγηση της αποτελεσματικότητας μιας παρέμβασης διάτασης δεν θα πρέπει να βασίζεται αποκλειστικά στους ομαδικούς μέσους όρους, αλλά να περιλαμβάνει και την εξέταση των ατομικών αποκρίσεων.

